感事書懷十六韻
作者：朱熹
朝代：宋

paragraphs: 胡虜何年盛，神州遂陸沉。
翠華棲浙右，紫塞僅淮陰。
志士憂虞切，朝家預備深。
一朝頒細札，三捷便聞音。
授鉞無遺算，沈機識聖心。
東西兵合勢，南北怨重尋。
小却奇還勝，窮凶禍所臨。
旃裘方舞雪，血刃已披襟。
殘類隨煨燼，遺黎脫斧碪。
戴商仍夙昔，思漢劇謳吟。
共惜山河固，同嗟歲月侵。
泉蓍久憔翠，陵柏幸蕭椮。
正爾資羣策，何妨試盍簪。
折衝須舊衮，出牧仗南金。
衆志非難狥，天休詎可諶。
故人司獻納，早晚奉良箴。